गोदान दिल्ली , 25 आगस्ट : हादतयाव सुबुंफोरा सिगाङावनो करना भाइरासनि जाहोनाव गोबां जेंनायाव गोग्लैखांबाय । आरोबाव दा हादतनि माखासे जायगाफोराव जानाय रोजा अखा आरो हा गिसिखानायनि जाहोनाबो सुबुंफोरखौ भुगिहोगासिनो दङ । बेनि गेजेरजों भारतयारि बोथोर बिगियान बिफाननि बायदिब्ला , फैगौ सान 3 एबा 25 निफ्राय 27 आगस्टसिमाव दिल्ली एनसिआरजों लोगोसे हारियाणा , जम्मु , हिमाचल प्रदेश , उत्तराखान्ड , सोनाब बंग , छत्तीसगड़ , झारखान्ड आरो उरिष्याआव रोजा अखा हानो हागौ । बेराफार्से हादतनि सा बाहागोआव हारियाणा , पान्जाब , चन्डीगड़ आरो उत्तर प्रदेशयाव 26 आरो 27 आगस्टखालि आलादा आलादा जायगाफोरावबो रोजा अखा हानो हागौ । अदेबानि बोथोर बिफाननि बाइदिब्ला , जम्मु , बाल्टिस्तान , गिलगिट , मुजाफ्फराबाद , लाद्दाख आरो हिमाचल प्रदेशयाव सारअन्थाइ गोग्लैनायजों लोगोसे रोजा अखा हानो हागौ । 25.27 आगस्टनि गेजेराव उत्ताराखान्डआव रोजा अखानि एलार्ट फोसावदों । तामिलनाडुनि उफ्रा बाहागोआव 24.26 आगस्टनि गेजेराव एसे बिबांनि अखा नुनो मोन्नो हागौ । बेजों लोगोसे अन्ध्र प्रदेश आरो तेलंगानाआव 25.26 आगस्टआव आरो संगानि ओन्सोलफोराव 25.27 आगस्टनि गेजेराव रोजा अखा हानो हागौ । बेराफार्से आसाम , अरुणाचल प्रदेश , सिक्किम , नागालेन्ड आरो मेघालयआवबो गेजेर थाखोनि बांसिन अखाखौ जागायजेन्नाय सप्ताहनिफ्राय ननो मोन्नो हागौ । दिल्लीआव 26 आगस्टनिफ्राय थाद'  थाद ' रेजेंनिफ्राय गेजेर थाखोनि अखाया सप्ताह जोबथासिम सोलिबाय थागोन । इएसडिनि हमदांनाय बाइदिब्ला , दिल्ली - एनसिआरजों लोगोसे हारियाणानि गुरुग्राम , करीदाबाद , पलबल , नुह आरो रेवाड़ीआव एसे बिबांनि अखा हानो हागौ । 
माखासे राइज्योफोराव सान 3 नि गेजेराव रोजा अखा हानो हागौ होन्नानै बोथोर बिफाना एलार्ट फोसोवदों